
GWASANAETHAU BOREOL,
PRYNHAWNOL, NEU HWYROL


RHAGYMADRODD

Mae’r mwyafrif o weithredoedd o addoliad a geir yn yr Eglwys Fethodistaidd yn wasanaethau pregethu, sydd, yn bennaf, yn cynnwys emynau, gweddïau, darlleniadau o’r ysgrythur, a phregeth. Bwriadwyd gwasanaethau pregethu cynnar y Methodistiaid i fod yn ychwanegol at yr addoliad yn Eglwys y Plwyf, a rhoddid pwyslais mawr ar y bregeth ei hun. Yn y blynyddoedd diweddar, rhoed mwy o sylw i batrwm y flwyddyn Gristnogol, darllen yn systematig o’r ysgrythur, gwahanol fathau o weddïau, amrywiaeth ehangach o adnoddau cerddorol, a chyfranogiad helaethach gan y gynulleidfa.

Mae’r ddau wasanaeth a ganlyn yn drefnau addoliad cyflawn ar gyfer eu defnyddio ar unrhyw adeg. Gellid hefyd eu hystyried yn fodelau i seilio ffurfiau eraill arnynt. Mae ym mhob un ohonynt strwythur pedwarblyg o’r Paratoad, Gweinidogaeth y Gair, yr Ymateb a’r Gollwng, a ddatblygwyd mewn dwy ffordd sydd ychydig yn wahanol i’w gilydd. Gall y rhai sy’n arwain y weddi weddïo yn eu geiriau eu hunain neu ddefnyddio adnoddau eraill. Mae’n bwysig, yn enwedig mewn gwasanaethau ar gyfer pob oedran, ddefnyddio iaith a geiriau sy’n addas i’r gynulleidfa arbennig. Mae ychydig o ddeunydd ychwanegol wedi ei gynnwys yma ar gyfer amrywiol adrannau o’r gwasanaeth, gan gynnwys rhai sy’n briodol ar gyfer tymhorau’r Flwyddyn Gristnogol. Mae deunyddiau eraill sydd yn y llyfr – yn benodol, y gweddïau o eiriolaeth a welir yn yr amrywiol wasanaethau ar gyfer Cymun Bendigaid – yn addas hefyd ar gyfer eu defnyddio yn y math hwn o wasanaeth.

Mae Arweiniad ar gyfer Trefn Gwasanaeth Boreol, Prynhawnol, neu Hwyrol yn dilyn yr Ail Wasanaeth.



Y PRIF WASANAETH

Y PARATOAD
1		O’r Pasg at y Pentecost
Haleliwia! Y mae Crist wedi ei gyfodi!
Y mae wedi ei gyfodi’n wir! Haleliwia!

Ar adegau eraill:
Hwn yw’r dydd a wnaeth yr Arglwydd.
Llawenychwn ac ymfalchïwn ynddo!

neu un o’r brawddegau ar dudalennau 52 i 55, neu ryw frawddeg arall allan o’r ysgrythur

2		Emyn

[bookmark: _GoBack]3		Gweddi Ymnesáu
Gweddïwn.
Distawrwydd

NAILL AI
A	O Dduw cariadlon, daethom i’th addoli.
Cynorthwya ni i gofio dy fod ti yma gyda ni.
Gweddïwn arnat mewn ffydd,
canwn dy fawl yn ddiolchgar,
a gwrandawn ar dy air yn eiddgar;
drwy Grist ein Harglwydd. Amen.
NEU
B	Sanctaidd Dduw,
sanctaidd a nerthol,
sanctaidd ac anfeidrol:
trugarha wrthym.
Sanctaidd Dduw.
sanctaidd a nerthol,
sanctaidd ac anfeidrol:
trugarha wrthym.

Distawrwydd

Dragwyddol Dduw, ffynhonnell pob bendith,
cynorthwya ni i’th addoli di
â’n holl galon ac â’n holl feddwl ac â’n holl nerth;
oherwydd ti yn unig sy’n Dduw,
yn Dad, yn Fab ac Ysbryd Glân,
yn oes oesoedd. Amen.

4		Gweddi o addoliad
Moliannwn Dduw.

Distawrwydd

NAILL AI
A	O Dduw Sanctaidd,
i ti yn unig y mae’r gogoniant, yr anrhydedd a’r mawl.
Ymunwn â lluoedd nef i’th addoli di.
Ti yn unig sy’n deilwng o’r mawl a ddaw oddi ar bob 
gwefus,
a phob tafod sy’n canu dy glod.
Yr wyt yn creu’r ddaear drwy dy nerth;
yn gwaredu’r hil ddynol drwy dy drugaredd,
ac yn ei hadnewyddu drwy dy ras.
I ti, Dduw cariadlon,
y Tad, y Mab a’r Ysbryd Glân,
y byddo’r holl ogoniant, yr anrhydedd a’r mawl
yn awr ac yn oes oesoedd. Amen.

NEU
B	Mawl fo i ti, O Dduw,
creawdwr y bydysawd,
fe’n crewyd ni a’n cynnal drwy dy ddoethineb.

Mawl fo i ti, O Dduw,
Tad ein Harglwydd Iesu Grist,
fe’n gwaredwyd ni ac fe faddeuwyd inni drwy dy 
gariad.

Mawl fo i ti, O Dduw,
ffynhonnell pob sancteiddrwydd,
drwy dy Ysbryd di y’n gwneir ni yn gyflawn
ac y dygir ni i berffeithrwydd.

Mawl fo i ti, O Dduw,
Ffynhonnell pob peth sy’n bod,
ti yw’r Gair Tragwyddol a’r Ysbryd Glân,
fel yr oedd yn y dechreuad felly y mae’r awr hon,
ac y bydd yn oes oesoedd. Amen.

5		Gweddi o gyffes a datganiad o faddeuant

NAILL AI
A	Cyffeswn ein pechodau.
Distawrwydd
O Dduw cariadlon,

yr ydym wedi pechu yn dy erbyn
mewn meddwl, gair a gweithred.
Nid ydym wedi dy garu â’n holl galon;
nid ydym wedi caru ein cymdogion fel ni ein hunain.
Yr ydym yn wir edifarhau
ac yn troi i ffwrdd oddi wrth yr hyn nad yw’n gyfiawn.
Maddau i ni er mwyn dy Fab,
Iesu Grist ein Harglwydd. Amen.

Distawrwydd
Daeth Crist Iesu i’r byd i achub pechaduriaid.
Hwn yw ei rasusol air:
‘Maddeuwyd i ti dy bechodau.’
Amen. Diolch fo i Dduw.




NEU
B	Cyffeswn ein pechodau i Dduw.
Distawrwydd
Am ein ffolineb
ac am ein defnydd anystyriol o roddion dy greadigaeth,
Arglwydd, trugarha.
Arglwydd, trugarha.

Am inni dy esgeuluso di,
a methu â gofalu am eraill,
Crist, trugarha.
Crist, trugarha.

Am inni fod yn hunanol yn ein gweddïau,
ac yn esgeulus yn ein haddoliad,
Arglwydd, trugarha.
Arglwydd, trugarha.

Distawrwydd

Dyma newyddion da i bob un sy’n rhoi ei ffydd yng 
Nghrist.
Dywed Iesu: ‘Maddeuwyd i ti dy bechodau.’
Amen. Diolch fo i Dduw.

NEU
C	Os dywedwn nad oes ynom ddim pechod,
yr ydym yn ein twyllo’n hunain
ac nid yw’r gwir ynom.
Os cyffeswn ein pechodau,
Duw, yr hwn sy’n ffyddlon a chyfiawn,
a faddeua i ni ein pechodau
ac a’n glanhâ ni o bob anghyfiawnder.

Cyffeswn ein pechodau.
Distawrwydd.
O Dduw’r gwirionedd a’r cariad,
bydd yn drugarog wrthym,
pan ofynnwn am dy faddeuant parod,
drwy Iesu Grist, ein Harglwydd.
Duw, yr hwn sy’n ffyddlon a chyfiawn,
a’n sicrhâ ni o’i faddeuant a’i dangnefedd.
Amen. Diolch fo i Dduw.

6	Y colect am y dydd neu ryw weddi addas arall.

7	Gellir dweud Gweddi’r Arglwydd yn y fan hon neu yn rhif 15 neu 17.

8	Emyn neu gân neu gantigl o fawl.


GWEINIDOGAETH Y GAIR
9	Dau neu dri darlleniad allan o’r ysgrythur.

Ar ôl pob darlleniad, gall y darllenydd ddweud:
Diolch fo i Dduw.
A gall y bobl ei ateb: Amen.

Rhwng y darlleniadau, gellir canu salmau, cantiglau, emynau neu gael cyfnodau o ddistawrwydd.

10	Pregeth

11	Cadarnhau’r ffydd
Cyffeswn ffydd yr Eglwys.
Credwn yn Nuw Dad,
creawdwr y byd.
Credwn yn Iesu Grist, ei Fab,
gwaredwr dynol ryw.
Credwn yn yr Ysbryd Glân,
rhoddwr bywyd i bobl Dduw.

12	Emyn


YR YMATEB

13	Gweddïau o ddiolchgarwch

NAILL AI
A	Diolchwn i Dduw.

Am gariad ein Tad, Creawdwr pob peth,
rhoddwr pob peth da:
bendithiwn yr Arglwydd.
Diolch fo i Dduw.

Am harddwch y byd a’r tymhorau newidiol,
ac am y bywyd a roddwyd i ni:
bendithiwn yr Arglwydd.
Diolch fo i Dduw.

Am Iesu Grist, ein Gwaredwr,
a fu’n trigo ac yn gweithio yn ein plith:
bendithiwn yr Arglwydd.
Diolch fo i Dduw.

Am ei ddioddefaint a’i farwolaeth ar y groes
a’i atgyfodiad i fywyd newydd:
bendithiwn yr Arglwydd.
Diolch fo i Dduw.

Am ei reolaeth dros bob peth
a’i bresenoldeb yn y byd:
bendithiwn yr Arglwydd.
Diolch fo i Dduw.




Am yr Ysbryd Glân, rhoddwr bywyd,
sy’n ein dysgu a’n tywys ni:
bendithiwn yr Arglwydd.
Diolch fo i Dduw.

Am ras yr Ysbryd
yng ngwaith yr Eglwys
ac ym mywyd y byd:
bendithiwn yr Arglwydd.
Diolch fo i Dduw. Amen.

NEU
B	Molwn di, O Dduw tragwyddol,
am y byd a greaist
ac am roi lle i ni ynddo.
Mawl fo i ti yn oes oesoedd.

Rhoddaist fywyd inni fel y gallom dy garu a’th 
wasanaethu
ac er inni wrthsefyll dy fwriad a chamddefnyddio dy rodd,
ni adewaist ni yn ein pechod,
ond anfonaist dy Fab, Iesu Grist, i fod yn Waredwr inni.
Mawl fo i ti yn oes oesoedd.

Diolchwn i ti ei fod ef, er ein mwyn ni, wedi dod yn ddyn,
wedi marw ar y groes, atgyfodi o farw, ac esgyn i’r nef,
lle mae’n teyrnasu mewn gogoniant ac yn gweddïo 
drosom.
Mawl fo i ti yn oes oesoedd.

Diolchwn i ti am anfon dy Ysbryd Glân,
i’n gwneud yn rhydd a dod â bywyd newydd i ni yng 
Nghrist.
Mawl fo i ti yn oes oesoedd.

Yma, gellir cynnwys diolchiadau tymhorol neu ryw rai eraill megis y rhai sydd ar dudalennau 55 i 57.
Am hynny, gyda’th holl Eglwys
ar y ddaear ac yn y nef,
rhoddwn i ti ein diolch a’n mawl.

Cyflwynwn ein hunain i ti;
atgyfnertha ni drwy dy Ysbryd i wneud dy ewyllys di,
a dwg ni gyda’th holl saint
i ogoniant dy deyrnas;
drwy Iesu Grist, ein Harglwydd. Amen.

14	Gweddïau o eiriolaeth

NAILL AI
A	Gall yr arweinydd gynnig gweddïau arbennig o eiriolaeth.
Distawrwydd
Bendigaid wyt ti, Dad tragwyddol,
yr wyt yn deilwng o’n mawl a’n moliant yn oes 
oesoedd.

Gwrando ar ein gweddi dros dy Eglwys lân gatholig:
gwna ni oll yn un, fel y byddo’r byd yn credu.

Caniatâ i bob aelod o’r Eglwys dy wasanaethu di
mewn gwirionedd a gostyngeiddrwydd:
fel yr adlewyrcher bywyd Crist ynom ni.

Atgyfnertha bawb sy’n gweinidogaethu yn enw Crist:
gwna hwy’n wrol i gyhoeddi dy efengyl.

Ysbrydola ac arwain y rhai sydd mewn awdurdod yng 
nghenhedloedd y byd:
tywys hwy a’r holl bobl yn ffordd cyfiawnder a 
thangnefedd.

Gwna ni’n effro i anghenion ein cymuned:
cynorthwya ni i rannu llawenydd a beichiau ein gilydd.

Edrych yn garedig ar ein cartrefi a’n teuluoedd:
caniatâ i’th gariad dyfu yn ein calonnau.
Ysbrydola ni i fod yn drugarog wrth y rhai 
sydd mewn gwaeledd, galar neu drybini:
caniatâ iddynt ddarganfod nerth yn dy bresenoldeb.

Cofiwn am y rhai a fu farw:
O Dad, cyflwynwn hwy i’th ofal di.

Molwn di am dy holl saint
a aeth i mewn i’th ogoniant tragwyddol:
dwg ni oll i gyfranogi o’th deyrnas nefol di.

Distawrwydd

Nefol Dad,
addewaist wrando 
ar yr hyn y gofynnwn amdano yn enw dy Fab:
gweddïwn arnat dderbyn ac ateb ein gweddïau,
nid am inni eu gofyn yn ein hanwybodaeth,
nid yn ôl yr hyn a haeddwn yn ein pechadurusrwydd,
ond am i ti ein hadnabod ni a’n caru yn dy Fab,
Iesu Grist, ein Harglwydd. Amen.

NEU
B	O Dduw Dad,
dyro i ni gymorth dy Ysbryd
yn ein gweddïau am waredigaeth yr holl bobloedd.

Gweddïwn dros yr Eglwys drwy’r holl fyd
dros yr eglwys hon a thros ei holl aelodau,
dros . . .
fel y gallom ni, mewn ffydd ac undod,
gael ein hadnewyddu’n gyson gan dy Ysbryd Glân
i genhadu a gwasanaethu.

Arglwydd, yn dy drugaredd,
clyw ein gweddi.




Gweddïwn dros bobloedd y byd
dros arweinwyr y cenhedloedd
dros . . .
fel y gallont geisio cyfiawnder, rhyddid a heddwch i bawb.

Arglwydd, yn dy drugaredd,
clyw ein gweddi.

Gweddïwn dros ein gwlad
dros y rhai sydd ag awdurdod a dylanwad
dros . . .
fel y gallont wasanaethu eu gilydd
mewn doethineb, gonestrwydd a charedigrwydd.

Arglwydd, yn dy drugaredd,
clyw ein gweddi.

Gweddïwn dros y rhai yr ydym yn trigo ac yn gweithio yn 
eu plith
dros ein holl gymdogion
dros . . .
fel y gallom ddefnyddio dy roddion
i fedru, gyda’n gilydd, ymhyfrydu yn dy greadigaeth.

Arglwydd, yn dy drugaredd,
clyw ein gweddi.

Gweddïwn dros bawb sydd mewn galar, angen, pryder neu 
waeledd
dros . . .
dros . . .
fel y byddont, yn eu gwendid, yn gallu adnabod dy nerth
ac yn cael gobaith yn eu trallod.

Arglwydd, yn dy drugaredd,
clyw ein gweddi.

Ynot ti, O Dad,
yr ydym yn un teulu ar y ddaear ac yn y nefoedd.
Cofiwn yn dy bresenoldeb di,
y rhai a fu farw . . .
a rhown ddiolch arbennig 
am y rhai a ddangosodd i ni dy ras yng Nghrist.
Cynorthwya ni i ddilyn esiampl dy saint gogoneddus
a dwg ni gyda hwy
i lawnder dy lawenydd tragwyddol;
drwy Iesu Grist, ein Harglwydd. Amen.

NEU fe ellir dweud gweddi gymwys o eiriolaeth allan o wasanaeth y Cymun Bendigaid.

15	Yma, neu yn rhif 17, gellir dweud Gweddi’r Arglwydd, onid yw eisoes wedi cael ei dweud.
NAILL AI	NEU
Dywedwn gyda’n gilydd 	Gweddïwn, fel y dysgodd 
y weddi a roddodd	ein Ceidwad ei 
Iesu i ni:	ddisgyblion i weddïo:
Ein Tad yn y nefoedd,	Ein Tad, yr hwn wyt yn 
sancteiddier dy Enw,		y nefoedd,
deled dy deyrnas,	sancteiddier dy Enw;
gwneler dy ewyllys,	deled dy deyrnas;
ar y ddaear fel yn y nef.	gwneler dy ewyllys;
Dyro inni heddiw 	megis yn y nef, felly ar y 
ein bara beunyddiol.		ddaear hefyd.
a maddau inni ein 	Dyro i ni heddiw ein 
troseddau,	bara beunyddiol.
fel yr ŷm ni	A maddau i ni ein 
wedi maddau i’r rhai a		dyledion,
droseddodd yn ein herbyn;	fel y maddeuwn ninnau
a phaid â’n dwyn i brawf,		i’n dyledwyr.
ond gwared ni rhag 	Ac nac arwain ni i 
yr Un drwg.		brofedigaeth;
Oherwydd eiddot ti yw’r	eithr gwared ni rhag 
deyrnas,		drwg.
a’r gallu, a’r gogoniant,	Canys eiddot ti yw’r 
am byth. Amen.		deyrnas,
a’r nerth a’r gogoniant,
yn oes oesoedd. Amen.


16	Yr Offrwm a gweddi o ymgysegriad
Cyflwynir rhoddion y bobl.
NAILL AI
A	O Dduw pob daioni a gras,
derbyn y rhoddion a gyflwynwn;
a chaniatâ i’n holl fywyd
roi gogoniant a mawl i ti;
drwy Iesu Grist, ein Harglwydd. Amen.

NEU
B	Gweddïwn.
O Dduw graslon, derbyn y rhoddion hyn,
a chyda hwy ein bywydau,
i’w defnyddio i’th wasanaethu di;
drwy Iesu Grist, ein Harglwydd. Amen.

17	Gweddi’r Arglwydd, onid yw eisoes wedi cael ei dweud.

Y GOLLWNG
18	Emyn

19	NAILL AI
A	Gellir dweud cyflwyniad tymhorol i’r fendith allan o dudalennau 57 i 59.
Bendith Duw,
y Tad, y Mab a’r Ysbryd Glân,
a fyddo yn eich (ein) plith ac a arhoso gyda chwi (ni) hyd byth. Amen.
NEU
B	Dywedwn gyda’n gilydd:
Bydded i gariad y Tad ein hamgylchynu,
doethineb y Mab ein goleuo,
a thân yr Ysbryd ein hymfflamychu;
a bendith Duw, y Tri yn Un,
a fyddo arnom ac yn trigo gyda ni yr awr hon ac yn 
oes oesoedd. Amen.

20	Ewch mewn tangnefedd i garu ac i wasanaethu’r Arglwydd.
Yn enw Crist. Amen.
YR AIL WASANAETH

Y PARATOAD
1		O’r Pasg at y Pentecost
Haleliwia! Y mae Crist wedi ei gyfodi!
Y mae wedi ei gyfodi’n wir! Haleliwia!

Ar adegau eraill:
Hwn yw’r dydd a wnaeth yr Arglwydd.
Ymlawenhawn ynddo ac ymfalchïwn ynddo!

neu un o’r brawddegau ar dudalennau 52 i 55 neu ryw frawddeg arall allan o’r ysgrythur.

2		Emyn

3		Gweddi Ymnesáu

NAILL AI
A	O Arglwydd, ein Duw,
tragwyddol a rhyfeddol,
yr hwn y gellir ymddiried ynddo yn llwyr:
yr wyt yn rhoddi bywyd i bob un;
yr wyt yn cynorthwyo’r rhai a ddaw atat
ac yn rhoddi gobaith i’r rhai sy’n galw arnat.
Dyro dy dangnefedd ar ein calonnau a’n meddyliau,
fel y gallom ddwyn ein gweddïau atat
gyda hyder a llawenydd;
drwy Iesu Grist, ein Harglwydd. Amen.

NEU
B	O Dduw graslon,
a ninnau’n ymlawenychu yn dy rodd o’r diwrnod newydd 
hwn,
bydded i lewyrch dy bresenoldeb
danio’r cariad sydd atat ti yn ein calonnau,
yn awr ac yn oes oesoedd. Amen.
4		Gweddi o fawl

NAILL AI
A	Bendigedig wyt ti, O Arglwydd, ein Duw:
yn dy gariad yr wyt yn creu pob peth allan o ddim,
drwy dy Air tragwyddol.
Mawrygwn di a molwn di.

Bendigedig wyt ti, O Arglwydd, ein Duw:
yn dy gariad gwaredaist y byd
drwy ein Harglwydd, Iesu Grist.
Mawrygwn di a molwn di.

Bendigedig wyt ti, O Arglwydd, ein Duw:
yn dy gariad yr wyt yn rhoddi nerth i’th bobl
drwy’r rhodd o’r Ysbryd Glân.
Mawrygwn di a molwn di. Amen.

NEU
B	Dragwyddol Dduw a Thad,
ffynhonell bywyd ydwyt ti,
ffynnon pob doethineb,
tarddiad pob gras.
Nid oes diwedd ar dy ddyddiau,
ac ni ellir cyfrif dy drugareddau.
Dibynnwn arnat
a chofiwn dy ddaioni i ni
ac i’r rhai a aeth o’n blaen.

Adroddwn dy stori di ym mhob cenhedlaeth:
Duw Abraham, Isaac a Jacob,
Duw Sarah, Rebeca a Rachel,
Duw a Thad ein Harglwydd Iesu Grist,
Duw’r pererinion, dy Eglwys di.
Ti yw ein Duw ni,
ein tywysydd, ein harweinydd,
sy’n ein llywio ac yn galw arnom;
ti yw’r Arglwydd Dduw,
y gwir ddoeth a’r gwir drugarog Dduw.

Atat ti y dyrchafwn ein calonnau
a molwn di,
yn un Duw yn oes oesoedd. Amen.

5		Colect y dydd neu unrhyw weddi addas arall.

6		Gellir dweud Gweddi’r Arglwydd yn y fan hon 
neu yn rhif 16.

7		Emyn neu gân neu gantigl o fawl.

GWEINIDOGAETH Y GAIR

8		Dau neu dri darlleniad allan o’r ysgrythur.
Ar ôl pob darlleniad, gall y darllenydd ddweud:
Diolch fo i Dduw.
A gall y bobl ei ateb: Amen.

Rhwng y darlleniadau, gellir canu salmau, cantiglau, emynau, neu gael cyfnodau o ddistawrwydd.

9		Pregeth

YR YMATEB

10	Gweddi o gyffes a datganiad o faddeuant
NAILL AI
A	Cyffeswn i Dduw.
Distawrwydd
Sanctaidd Dduw,
cyffeswn inni fod yn wrthnysig tuag atat ti
a thorri cyfraith dy gariad;
ni wnaethom garu ein cymdogion
na gwrando cri’r anghenus.
Maddau i ni, erfyniwn arnat,
a rhyddha ni i ufudd-dod llawen;
drwy Iesu Grist, ein Harglwydd. Amen.


Yng Nghrist, cawn ein rhyddhau.
Drwy Grist cawn faddeuant.
Amen. Diolch fo i Dduw.

NEU 
B	Gadewch i ni ddwyn i gof ein pechadurusrwydd.

Distawrwydd

O Dduw cariadlon, ein Tad ni oll,
trugarha wrthym.

Iesu Grist, Fab Duw,
trugarha wrthym.

Ysbryd Glân, Arglwydd bywyd,
trugarha wrthym.

Distawrwydd, yn cael ei ddilyn gan eiriau’r arweinydd:
Cyffesaf i Dduw ac i chwithau
imi bechu mewn meddwl, gair a gweithred;
Duw a fo’n drugarog wrthyf.

Rhodded Duw ei faddeuant i chwi 
am eich holl bechodau,
rhodded i chwi amser i wella eich bywyd,
a rhodded i chwi ras a chysur ei Ysbryd Glân. Amen.
Distawrwydd, yna dywed y bobl:
Cyffeswn i Dduw ac i chwi
inni bechu mewn meddwl, gair a gweithred;
Duw a fo’n drugarog wrthym.

Rhodded Duw ei faddeuant i chwi
am eich holl bechodau,
rhodded i chwi amser i wella eich bywyd,
a rhodded i chwi ras a chysur ei Ysbryd Glân. Amen.


11	Y Tangnefedd

Pawb yn sefyll.

Crist yw ein tangnefedd.
Yn yr un corff yr ydym wedi ein cymodloni i Dduw ac i’n gilydd.

Tangnefedd yr Arglwydd a fo gyda chwi bob amser.
A chyda thithau.

Gall y bobl gyfarch ei gilydd yn enw Crist.

12	Yr Offrwm a gweddi o ymgysegriad
Cyflwynir rhoddion y bobl.

NAILL AI
A	Oddi wrthyt ti, O Arglwydd, y daw pob peth sydd yn y 
nefoedd ac ar y ddaear,
a rhoddwn i ti dy eiddo dy hun.
Molianner di yn oes oesoedd. Amen.

NEU
B	O Dduw haelionus,
allan o’th ddarpariaeth di
dygwn y rhoddion hyn o’n bywyd beunyddiol.
Bydded i’r defnydd o’n rhoddion
ac offrwm ein bywydau
fod er gogoniant i ti;
drwy Iesu Grist, ein Harglwydd. Amen.

13	Emyn




14	Gweddïau o ddiolchgarwch

NAILL AI
A	Diolchwn i ti, O Dduw,
oherwydd dy fod yn raslon.
Ceraist ni o ddechreuad amser
ac yr wyt yn cofio amdanom ar adegau o drallod a 
llawenydd.
Dy drugaredd a bery’n dragwyddol.

Diolchwn i ti, O Dduw,
am i ti ddod atom yng Nghrist Iesu,
yr hwn a achubodd y byd
a’n gwaredu ni oddi wrth ein pechodau.
Dy drugaredd a bery’n dragwyddol.

Diolchwn i ti, O Dduw,
am i ti anfon dy Ysbryd Glân,
sy’n ein cysuro ac yn ein harwain i’r holl wirionedd.
Dy drugaredd a bery’n dragwyddol. Amen.

NEU
B	Bendigedig wyt ti, Dduw Sanctaidd,
creawdwr, gwaredwr a rhoddwr bywyd;
drwy dy air di y daeth y byd i fod
ac fe’i llenwaist â rhyfeddodau a harddwch.

Am bob bendith a gawsom gennyt
diolchwn i ti a molwn di.

Bendigedig wyt ti, Dduw Sanctaidd,
am bobloedd o bob iaith a diwylliant
ac am yr amrywiaeth goeth a roddi i fywyd.

Am bob bendith a gawsom gennyt
diolchwn i ti a molwn di.



Bendigedig wyt ti, Dduw Sanctaidd,
am Iesu Grist, ein Gwaredwr,
sy’n wir ddwyfol a gwir ddynol,
yn byw ac yn marw erom ni,
ac yn ein rhagflaenu i’r nefoedd.

Am bob bendith a gawsom gennyt
diolchwn i ti a molwn di.

Bendigedig wyt ti, Dduw Sanctaidd,
am dy Ysbryd,
am dân y cariad sy’n llosgi yn ein calonnau,
am ein dwyn i’r ffydd,
ac am ein galw i sancteiddrwydd
yn yr Eglwys ac yn y byd.

Am bob bendith a gawsom gennyt
diolchwn i ti a molwn di.

Yma, gellir cynnwys diolchiadau tymhorol a mathau eraill o ddiolchiadau megis y rhai sydd ar dudalennau 55 i 57.

Am hynny, Dduw Sanctaidd,
bydded yr holl ogoniant i ti,
y Tad, y Mab a’r Ysbryd Glân. Amen.

15	Gweddïau o eiriolaeth, neu ryw weddïau addas eraill:

NAILL AI
A	Gweddïwn dros yr holl bobloedd ym mhob man
yn ôl eu hangen.

Gweddïwn
dros Eglwys Crist drwy’r byd cyfan
dros ei hundod yng Nghrist
dros gyflawniad ei chenhadaeth
dros holl weinidogion yr efengyl
dros bob Cristion yma yn . . .

Distawrwydd
Atgyfnertha dy Eglwys
i wasanaethu Crist;
fel y byddo i ni a phob un sy’n cyffesu dy enw
gael ein huno yn dy wirionedd,
byw gyda’n gilydd yn dy gariad,
a dangos dy ogoniant yn y byd.

Arglwydd, yn dy drugaredd, 
clyw ein gweddi.

Gweddïwn
dros holl genhedloedd a phobloedd y byd,
dros y rhai sy’n gwasanaethu er lles pawb
dros ein gwlad ni a’n llywodraeth
dros bawb sydd mewn awdurdod
dros y rhai sy’n ymwneud â . . .
Distawrwydd
Dyro ddoethineb i bawb sydd mewn awdurdod;
llywia ein cenedl ni a phob cenedl arall
i ffyrdd cyfiawnder a heddwch;
fel y byddom yn anrhydeddu ein gilydd,
ac yn gweithio er lles pawb.
Arglwydd, yn dy drugaredd,
clyw ein gweddi.

Gweddïwn
dros y rhai a adwaenwn ac a garwn
dros y gymuned leol
dros ein teuluoedd a’n cyfeillion
dros . . .
Distawrwydd
Dyro ras i ni,
i’n teuluoedd a’n cyfeillion,
i’n holl gymdogion,
fel y gallom, y naill yn y llall, wasanaethu Crist
a charu fel y mae ef yn ein caru ni.
Arglwydd, yn dy drugaredd,
clyw ein gweddi.
Gweddïwn
dros bawb sy’n dioddef
dros y rhai sy’n wael
dros y rhai sy’n galaru
dros y rhai sydd heb ffydd
dros y rhai sy’n gwasanaethu’r anghenus
dros . . .

Distawrwydd

Cysura a iachâ bawb sy’n dioddef
mewn corff, meddwl neu ysbryd;
dyro iddynt nerth a gobaith yn eu trallodion;
a dyro iddynt lawenydd dy iachawdwriaeth.

Arglwydd, yn dy drugaredd,
clyw ein gweddi.

Cofiwn am bawb a fu farw,
gan roi diolch yn arbennig 
i’r rhai a fu farw yn ffydd Crist.

Distawrwydd

Cyflwynwn bawb i’th gariad dihysbydd,
fel y cyflawner dy ewyllys di ynddynt hwy;
a llawenychwn yn y dystiolaeth 
am ffydd dy saint ym mhob oes, 
gan weddïo y gallwn, gyda hwy,
gyfranogi o’th deyrnas dragwyddol.

Arglwydd, yn dy drugaredd,
clyw ein gweddi.

Drugarog Dad,
derbyn y gweddïau hyn er mwyn dy Fab,
ein Gwaredwr, Iesu Grist. Amen.




NEU
B	Gall yr Arweinydd gynnig gweddïau arbennig.
Mewn tangnefedd, gweddïwn i’r Arglwydd.
Arglwydd, trugarha.

Am y tangnefedd a ddaw oddi uchod
ac am ein gwaredigaeth,
gweddïwn i’r Arglwydd:
Arglwydd, trugarha.

Am heddwch yr holl fyd,
ac am fywyd ac undod yr Eglwys,
gweddïwn i’r Arglwydd:
Arglwydd, trugarha.

Am gael addoli Duw
mewn ysbryd a gwirionedd,
gweddïwn i’r Arglwydd:
Arglwydd, trugarha.

Dros holl weinidogion yr Eglwys
a holl deulu pobl Dduw,
gweddïwn i’r Arglwydd:
Arglwydd, trugarha.

Dros lywodraethau’r cenhedloedd
er mwyn iddynt geisio cyfiawnder a heddwch i bawb,
gweddïwn i’r Arglwydd:
Arglwydd, trugarha.

Dros ein gwlad ni a’r gymuned leol,
gweddïwn i’r Arglwydd:
Arglwydd, trugarha.



Dros y cleifion a’r rhai cystuddiol a thros garcharorion,
gweddïwn i’r Arglwydd:
Arglwydd, trugarha.

Drosom ein hunain
er mwyn gwir wasanaethu
yr un a’n galwodd o’r tywyllwch i’w oleuni rhyfeddol ef,
gweddïwn i’r Arglwydd:
Arglwydd, trugarha.

Fel y gallom ni, ynghyd â phawb a wasanaethodd yr Arglwydd
ac sydd yn awr yn gorffwys, fynd i mewn i lawnder y 
llawenydd diddiwedd,
gweddïwn i’r Arglwydd:
Arglwydd, trugarha.

Hollalluog Dduw,
sy’n gwybod am ein hanghenion cyn inni ofyn,
cynorthwya ni i ofyn yn unig am yr hyn sydd yn dy 
ewyllys di;
a dyro inni’r pethau da na feiddiwn 
neu, yn ein dallineb, na allwn, ofyn amdanynt,
er mwyn dy Fab,
Iesu Grist, ein Harglwydd. Amen.

16	Gweddi’r Arglwydd, onid yw eisoes wedi cael ei dweud:
NAILL AI	NEU
Dywedwn gyda’n gilydd 	Gweddïwn, fel y dysgodd 
y weddi a roddodd	ein Ceidwad ei 
Iesu i ni:	ddisgyblion i weddïo:
Ein Tad yn y nefoedd,	Ein Tad, yr hwn wyt yn 
sancteiddier dy Enw,		y nefoedd,
deled dy deyrnas,	sancteiddier dy Enw;
gwneler dy ewyllys,	deled dy deyrnas;
ar y ddaear fel yn y nef.	gwneler dy ewyllys;
Dyro inni heddiw 	megis yn y nef, felly ar y 
ein bara beunyddiol.		ddaear hefyd.
a maddau inni ein 	Dyro i ni heddiw ein 
troseddau,	bara beunyddiol.
fel yr ŷm ni	A maddau i ni ein 
wedi maddau i’r rhai a		dyledion,
droseddodd yn ein herbyn;	fel y maddeuwn ninnau
a phaid â’n dwyn i brawf,		i’n dyledwyr.
ond gwared ni rhag 	Ac nac arwain ni i 
yr Un drwg.		brofedigaeth;
Oherwydd eiddot ti yw’r	eithr gwared ni rhag 
deyrnas,		drwg.
a’r gallu, a’r gogoniant,	Canys eiddot ti yw’r 
am byth. Amen.		deyrnas,
a’r nerth a’r gogoniant,
yn oes oesoedd. Amen.


Y GOLLWNG

17	Emyn

18	NAILL AI

A	Gellir dweud cyflwyniad tymhorol i’r fendith allan o dudalennau 57 i 59.

Bendith Duw,
y Tad, y Mab a’r Ysbryd Glân,
a fyddo gyda chwi (ni) ac a arhoso yn eich (ein) plith yn 
oes oesoedd. Amen.

NEU

B	Rhodded yr Arglwydd nerth i’w bobl.
Bendithied yr Arglwydd ei bobl â thangnefedd. Amen.

19	Awn i’r byd
i gerdded yng ngoleuni Duw,
i lawenychu yng nghariad Duw
ac i adlewyrchu gogoniant Duw. Amen.



ARWEINIAD AR GYFER TREFN GWASANAETH
BOREOL, PRYNHAWNOL NEU HWYROL


Y PARATOAD
Y mae’r arweinydd a’r bobl yn ymgynnull yn enw Duw.
Gellir cyhoeddi hysbysiadau ac eitemau o newyddion.
Offrymir gweithredoedd o ymnesâd a mawl mewn cân ac emyn.
Caiff gweddi o edifeirwch ei dilyn gan sicrhâd o faddeuant Duw.

Gellir rhoi cyflwyniad byr i’r gwasanaeth neu ddweud gweddi fer sy’n adlewyrchu tymor neu wyl arbennig.

GWEINIDOGAETH Y GAIR
Darllenir o’r ysgrythur, gan gynnwys darn o’r Testament Newydd.
Datgenir a chyfranogir o air Duw mewn caneuon, emynau, cerddoriaeth, dawns a ffurfiau celfyddydol eraill, neu mewn pregeth neu drwy sylwadau a thrafodaeth, ac mewn distawrwydd.

Gellir cydbrofi’r Tangnefedd a’i gyflwyno drwy gyfrwng brawddeg briodol o’r ysgrythur.

YR YMATEB
Offrymir gweddïau o ddiolchgarwch am i Dduw roddi inni’r greadigaeth a’r waredigaeth yng Nghrist drwy’r Ysbryd Glân.
Offrymir gweddïau dros yr Eglwys a’r byd a thros y rhai sydd mewn angen, a gellir cofio hefyd y rhai a fu farw.
Dywedir Gweddi’r Arglwydd, onid yw wedi cael ei dweud yn gynharach.

Y mae’r arweinydd a’r bobl yn ymgysegru i Dduw mewn gweddi.
Gellir gosod offrymiadau’r bobl ar fwrdd yr Arglwydd.

Y GOLLWNG
Ar ôl y weithred olaf o fawl, gellir dweud y fendith a’r gollyngiad, neu fe ddywedir ‘Y Gras’.



DEUNYDD ADNODDOL

BRAWDDEGAU AGORIADOL

Yr Adfent
Gogoniant yr Arglwydd a ddatguddir,
a’r holl bobl a’i gwêl.

Mae iachawdwriaeth yn nes atom yn awr
na phan ddaethom yn gredinwyr.

Y Nadolig
Plentyn a aned i ni, a Mab a roddwyd i ni.

Y Gair a wnaed yn gnawd a thrigodd yn ein plith
a gwelsom ei ogoniant.


Yr Ystwyll
Cwyd, disgleiria; oherwydd daeth dy oleuni di,
a gogoniant yr Arglwydd a gododd arnat.

O godiad haul i’w fachlud
mawr yw fy enw ymhlith y cenhedloedd,
medd yr Arglwydd.


Y Grawys
Yr aberth sy’n dderbyniol gan Dduw
yw ysbryd toredig;
ni ddiystyri galon ysig ac edifeiriol,
O Dduw.

Eiddo yr Arglwydd, ein Duw, yw trugaredd a maddeuant,
er i ni wrthsefyll yn ei erbyn.




Wythnos y Dioddefaint
Bu Crist farw dros bawb
fel y byddo’r rhai sy’n byw
yn peidio, bellach, â byw er eu mwyn eu hunain
ond er mwyn yr Un a fu farw ac a atgyfodwyd iddynt 
hwy.

Crist ei hun a gymerodd ein pechodau
yn ei gorff ar y groes,
fel y byddom ni, yn rhydd o’n pechodau,
yn byw er cyfiawnder;
drwy ei arteithiau ef yr iachawyd chwi.

Dioddefodd Crist un waith dros bechod pawb,
y cyfiawn dros anghyfiawn,
er mwyn eich dwyn chwi at Dduw.

Y Pasg
Haleliwia! Y mae Crist wedi ei gyfodi!
Y mae wedi ei gyfodi’n wir! Haleliwia!

Y Dyrchafael
Clod ac anrhydedd, gogoniant a nerth
fyddo i’r hwn sy’n eistedd ar yr orseddfainc,
ac i’r Oen, yn dragwyddol.

Y Pentecost
Tywalltwyd cariad Duw i’n calonnau
drwy’r Ysbryd Glân a roddwyd i ni.

Y Drindod
Liw dydd a hefyd liw nos y canant oddeutu dy orsedd:
Sanctaidd, sanctaidd, sanctaidd yw’r Arglwydd Dduw 
hollalluog:
a fu, ac sydd yr awr hon, ac a ddaw.



Diolchgarwch
Eiddo’r Arglwydd y ddaear a’r hyn oll sydd ynddi.

Llawenhaed y nefoedd
a gorfoledded y ddaear.

Ar adegau cyffredin
Duw yw ein noddfa a’n cadarnle,
cymorth hawdd i’w gael mewn cyfyngder.

Molwch yr Arglwydd yn harddwch ei sancteiddrwydd;
safed y ddaear oll mewn parchedig ofn.

Gwnewch seiniau gorfoleddus i’r Arglwydd, yr holl 
ddaear.
Molwch yr Arglwydd yn llawen;
dewch i’w wydd â chân,

Diolchwch i’r Arglwydd, galwch arno wrth ei enw;
cyhoeddwch ei weithredoedd i’r bobl.

Ein cymorth sydd yn enw’r Arglwydd,
creawdwr nefoedd a daear.

Ceisiwch yr Aglwydd tra gellir ei gael,
galwch arno tra bydd yn agos.

Dywedodd Iesu: ‘Gwybyddwch fy mod i gyda chwi bob 
amser,
hyd ddiwedd y byd.’

Ysbryd yw Duw
a rhaid i’r rhai a’i folianna ef
ei foli mewn ysbryd a gwirionedd.

Os yw neb yng Nghrist, y mae creadigaeth newydd:
aeth yr hen drefn heibio;
y mae trefn newydd wedi dechrau eisoes.


Teilwng wyt ti, ein Harglwydd a’n Duw,
i dderbyn gogoniant ac anrhydedd a nerth,
oherwydd creaist ti bob peth,
a thrwy dy ewyllys di y daethant i fod, ac y crewyd hwynt.

Haleliwia!
Y mae’r Arglwydd ein Duw, yr Hollalluog, yn teyrnasu.
Llawenhawn a gorfoleddwn a rhown ogoniant i Dduw.



DEUNYDD TYMHOROL AR GYFER GWEDDÏAU 
O DDIOLCHGARWCH

Yr Adfent
Yn awr, diolchwn i ti
oherwydd pan ddaeth Crist i’n plith
gwawriodd dydd gwaredigaeth,
a thrwyddo ef byddi’n gwneud pob peth yn newydd.

Y Nadolig a’r Ystwyll
Yn awr, diolchwn i ti
oherwydd yng Nghrist
mae’r goleuni sy’n llewyrchu i bawb
wedi dod i’r byd,
ac wedi ymuniaethu â ni
er mwyn i ni ymuniaethu â thydi.

Yn awr, diolchwn i ti
oherwydd pan ddaeth Crist i drigo yn ein plith,
datguddiodd inni lewyrch dy ogoniant
a’n dwyn allan o’r tywyllwch
i mewn i’th ryfeddol oleuni di.

Y Grawys
Yn awr, diolchwn i ti am na phechodd Crist,
er ei demtio ym mhob modd fel ninnau;
am hynny, drwyddo ef byddwn ni yn gorchfygu’r drwg
ac yn tyfu mewn gras.
Wythnos y Dioddefaint
Yn awr, diolchwn i ti
am i Grist, o’i gariad tuag atom,
dderbyn marwolaeth;
ac yno ar y groes
tynnodd ato’r holl fyd.
Daeth pren y gwarth yn bren gogoniant;
lle collwyd einioes, yno hefyd adferwyd einioes.


Y Pasg
Yn awr, diolchwn i ti
am i ti atgyfodi Crist i fywyd,
i fuddugoliaethu dros angau,
ac i gael ei ddyrchafu mewn gogoniant.
Yn ei fuddugoliaeth ef dros angau
daeth teyrnas pechod i ben,
gwawriodd oes newydd,
adferwyd byd a oedd ar chwâl,
a gwnaed ni’n gyfan unwaith eto.


Y Dyrchafael
Yn awr, diolchwn i ti
am i ti ddyrchafu Crist i’r goruchaf
a rhoi iddo enw sydd uwchlaw pob enw:
yn enw Iesu bydd pob glin yn plygu
a phob tafod yn tystio mai ef sydd yn Arglwydd.


Y Pentecost
Yn awr, diolchwn i ti
am i ti, drwy’r Ysbryd Glân,
ein harwain i’r holl wirionedd,
a rhoi inni’r nerth i’th wasanaethu di
fel offeiriadaeth frenhinol,
a mynd â llawenydd yr efengyl
i’r holl fyd.

Y Drindod
Yn awr, diolchwn i ti
am i ti ddatguddio dy ogoniant
megis gogoniant dy Fab a’r Ysbryd Glân:
tri pherson â’r un mawredd,
a’r un godidowgrwydd,
ac eto’n un Arglwydd, un Duw,
i’w foli’n dragwyddol.


Yr Holl Saint
Yn awr diolchwn i ti
am dy holl saint
a glywodd dy alwad i sancteiddrwydd
ac ufuddhau’r weledigaeth nefol.
Llawenhawn o gael eu cwmni gyda ni
ar ein pererindod.


CYFLWYNIADAU TYMHOROL I’R FENDITH

Yr Adfent
Bydded i Grist, Haul Cyfiawnder, lewyrchu arnoch 
(arnom)
a gwasgar y tywyllwch o’ch blaenau (o’n blaenau);
a bendith . . .


Y Nadolig a’r Ystwyll
Bydded i Grist, Mab Duw, a aned o Fair Forwyn,
eich llenwi chwi (ein llenwi ni) â’i ras i ymddiried yn ei 
addewidion;
a bendith . . .

Bydded i Grist, Mab Duw,
lonni eich (ein) calonnau
â’r newyddion da am ei deyrnas;
a bendith . . .

Y Grawys
Bydded i Grist roi i chwi (ni) ras i dyfu mewn
sancteiddrwydd,
i ymwadu â chwi eich hunain (ni ein hunain),
i gymryd y groes a’i ddilyn ef;
a bendith . . .


Wythnos y Dioddefaint
Bydded i’r Crist atgyfodedig eich dwyn chwi 
(ein dwyn ni) ato ef,
fel y byddoch (byddom) yn gweld ynddo ef
sylfaen gadarn i’n ffydd,
cynhaliaeth gref i’n gobaith
a sicrwydd bod pechodau wedi eu maddau;
a bendith . . .


Y Pasg
Bydded i Dduw Dad,
yr atgyfodwyd Crist o farw drwy ei ogoniant,
eich (ein) cyfnerthu
i gerdded gydag ef yn ei fywyd atgyfodedig;
a bendith . . .

Bydded i Dduw, a roddodd inni fuddugoliaeth
drwy atgyfodiad ein Harglwydd 
Iesu Grist, roddi i chwi (ni) lawenydd a thangnefedd yn 
eich (ein) ffydd;
a bendith . . .

Y Dyrchafael
Bydded i Grist, ein Brenin,
eich (ein) gwneud yn ffyddlon ac yn gryf i weithredu ei 
ewyllys
fel y galloch (gallom) deyrnasu gydag ef yn ei ogoniant;
a bendith . . .


Y Pentecost
Bydded i Ysbryd gwirionedd eich arwain (ein harwain)
 i’r holl wirionedd,
a rhoi i chi (ni) ras i gyffesu 
mai Iesu Grist sy’n Arglwydd,
ac i gyhoeddi gair a gweithredoedd Duw;
a bendith . . .

Y Drindod
Bydded i Dduw y Drindod Sanctaidd
eich gwneud chwi (ein gwneud ni) yn gryf mewn ffydd 
a chariad,
eich amddiffyn (ein hamddiffyn) ar bob tu,
a’ch arwain chwi (a’n harwain ni) mewn gwirionedd a 
thangnefedd;
a bendith . . .

Yr Holl Saint
Bydded i Dduw roddi i chwi (ni) ras i ddilyn ei saint
mewn ffydd a gobaith a chariad;
a bendith . . .

Undod Cristnogol
Bydded i Grist, y Bugail Da,
a roes ei einioes i lawr er mwyn ei ddefaid,
eich casglu chwi (ein casglu ni) a phawb a glywo’i lais
i fod yn un bobl yn yr un gorlan;
a bendith . . .

